কোভিদ-১৯ লাইচৎকী মতাংদা প্রধান মন্ত্রীনা মীয়ামদা পীখিবা ৱারোল

খুরুমজরি ! নুংশিরবা ঐগী ইরৈচাশিং, ঙসি অমুক হন্না, ঐনা নখোয়গা লোয়ন্না মালেমগী কোরোনা লাইচৎকী মতাংদা খন্নরি । মার্চ ২২দা লৈবাক অসিদা মীয়াম্না শরুক য়াদুনা মাইপাক্না মীয়ামগী কারফিয়ু অমা পাংথোকখ্রে । ভারতমচা খুদিংমক্না মাইপাকপা কারফিয়ু অমা ওইহনখি । নোংমগী মীয়ামগী কারফিয়ু অদুদা , মীওইবগী অৱাবা তারকপা মতমদা ভারতমচা খুদিংমক্না মদু থেংন্নবা অমতা ওইনা লেপ্পী হায়বা ভারতনা উৎখি । মরুপশিং, মালেমগী ওইরিবা কোরোনা লাইচৎকী মতাংদা নহাক্না পাউ তারি অমসুং য়েংলি । মসিগী লাইচৎ অসিনা মালেমগী চাউখৎলবা লৈবাকশিং পাম্বৈ অমতা লৈতনা খাংলিবা নহাক্না উরে । হায়রিবা লৈবাকশিং অসি থবক ফজনা পায়খৎতবা নৎত্রগা মখোয়গী মচাক-মথুমশিং ৱাৎপা নত্তে । চেকশিন থৌরাং ফজনা লৌখৎলবসু কোরোনাভাইরস অসি য়াংনা শন্দোকই অমসুং হায়রিবা লৈবাকশিং অসিনা মসি থেংনবদা ৱারি । হৌখিবা থা অনিগী মমাংদগী হায়রিবা লৈবাকশিং অসিদা থোক্লিবশিং নৈনবদা কোরোনাভাইরস থেংনবগী অমতা ঙাইরবা লম্বীদি মীয়াম লাপ্না লৈবনি হায়বা উৎলে । মসি মী অমগা অমগা লাপ্না লৈনবা অমসুং য়ুমদগী মপান থোক্তবনি । ঐখোয়না কোরোনাভাইরস শন্দোরকপা থিংবা পামলবদি, মসি লৌনবগী চেন অসি ঐখোয়না থুগাইগদবনি । মীয়াম লাপ্না লৈবা অসি অনাবা মীওই খক্তগীনি হায়না মীওই খরনা লান্না খল্লি । লাপ্না লৈনবা অসি মীওই অমমমগী, ইমুং অমগী অমসুং ইমুং অমগী মীওই অমগী দরকার ওইবনি । করিগুম্বা মসি মখা তানা চেকশিন্দবা তারবদি ভারতনা কয়া য়াম্না অৱাবা নংগনি হায়বা খনবদা অৱাবা অমনি । মরুপশিং, হকশেলগী অখঙ-অহৈশিংনা তাকপা অমসুং অতোপ্পা লৈবাকশিংনা থেংনরিবা অসি খঙবদগী ঙসি লৈবাক অসিনা য়াম্না মরুওইবা ৱারেপ অমা লৌরে । ঙসি অহিং নোংয়াইদগী লৈবাক শীনবা থুংনা চপ লেপ্লগনি । লৈবাক অসি ঙাকথোক্নবা অমসুং লৈবাক অসিগী মীয়াম ঙাকথোক্নবা, ঙসি অহিংদগী মীওই অমতা মখোয়গী ময়ুমদগী মপান থোকপা য়ারোই । রাজ্যশিং, য়ুনিয়ন তেরিতোরিশিং, জিলাশিং অমসুং খুঙ্গংশিং অমসুং লৈকায়শিং মপান থোকপা য়াররোই । মসি কারফিয়ুগুম্বা অমনি । মসি মীয়ামগী কারফিয়ুদগী হেন্না চেকশিনবা অমনি । মসি কোরোনা লাইচৎ ঙাকথোক্নবা দরকার ওইবা থবক অমনি । মসিগী অথিংবা অসিদা লৈবাক অসিনা শেন-থুমগী মাংজবা কয়া ফংলগনি । অদুবু ভারতমচা খুদিংমক কনবা হায়বসি ভারত সরকারগী, রাজছ সরকার খুদিংমক্কী অমসুং লৈকায়গী মরুওইবা থবক অমনি । মরম অদুনা হৌজিক্তগী হৌনা মখা তানা নখোয়না লৈরিবা মফম অদুদা লেংদনা লৈনবা ঐনা হায়জরি । মসিগী অথিংবা অসি নুমিৎ ২১ ওইগনি । হকশেলগী অখঙ-অহৈশিংগী মতুংইন্না, হায়রিবা নুমিৎ ২১ অসি কোরোনাভাইরস লৌনবা থিংবদা য়াম্না মরুওইবা অরুবা মতম অমনি হায়রি। হায়রিবা নুমিৎ ২১ অসিদা ফিবম অসি লাকশিনবা ঙমদ্রবদি অমসুং অতোপপা নুমিৎ ২১ অমা থিংগনি । হায়রিবা নুমিৎ ২১ অসিদা ফিবম লাকশিনবা ঙমদ্রবদি, ইমুং কয়া মতম চুপ্পগী ওইনা অৱাবা তাগনি । মরম অদুনা মথং নুমিৎ ২১ মপান থোকপা অসি করিনো হায়বা নহাক কাউগনি । নহাক্কী য়ুমদা লেংদনা লৈগদবনি । মরুপশিং, লৈবাক শীনবা থুংনা থিংনবা ৱারেপ লৌরিবা অসিনা নহাক্কী থোংজিলশিংদা ‘লক্সমন রেখা’ চিংলবনি । নহাক্কী য়ুমদগী খোঙকাপ অমা থাংদোকপদা য়ুম মনুংদা কোরোনা পুশিল্লবনি হায়বা নহাক্না নিংশিংগদবনি । মরম অদুনা চেকশিন-থৌরাং লৌখৎলু অমসুং নহাক্কী য়ুমদা লেংদনা লৈয়ু । ঐনা পামজবা বেন্নর অমা নখোয়না য়েংবা ঐ পাম্মি । কোরোনা হায়বদি কোই রোদ পর না নিক্লে(কনাগুম্বা মীওই অমতা লম্বীদা থোক্লোইদবনি ) হায়বনি । মরুপশিং, কোরোনানা মীওই অমা লৌনবা মতমদা, মসিনা লাইওং উৎপদা নুমিৎ খরনি চংই হায়না দোক্তরশিংনা হায়রি । হায়রিবা মতম অসিগী মনুংদা মীওই অমনা খঙদনবা মহাক্কী মনাক্ত লাকপা মীওইশিং লৌনবা য়াই । ৱাল্ড হেল্থ ওর্গনাইজেসনগী মতুংইন্না, ভাইরস অসিনা নারবা মীওই অমনা নুমিৎ ৭দগী ১০ ফাওবগী মনুংদা মীওই চা কয়াদা শন্দোকপা ঙম্মি । মসিনা হায়রিবদি লান্মৈগুম্বা শন্দোকই হায়বনি । মরুপশিং, মালেমগী ওইনা অহানবা মীওই লাখ ১ কোরোনা লৌনবদা নুমিৎ ৬৭নি চংখি । মসিগী তুংদা , অতোপ্পা লাখ ১ লৌনবদা নুমিৎ ১১ খক চংখি । লাখ ২গী মীওই লাখ ৩দা লায়না অসি শন্দোকপদা নুমিৎ ৪ চংবা অসিনা মসি হেন্না মীপাইবা পোকহল্লে । মরুপশিং, মরম অসিনা চাইনা, য়ু এস, ফ্রান্স, জরমনি , স্পেন , ইতালি অমসুং ইরানদা কোরোনা হৌরকপা মতমদা থিংবা ঙমদবা ফিবম অমদা লাকখিবনি । মালেমগী অনা-লায়েংগী খ্বাইদগী ফবা লৈবাক ওইরিবা ইতালি অমসুং য়ু এস ফাওবা কোরোনা থেংনবা ঙমদ্রি । অসিগুম্বা ফিবম অসিদা কদাইদা ঐখোয়না থাজবগী মঙাল অমা উবা ফংগনি ? মরুপশিং, হায়রিবা লৈবাকশিং অসিনা থেংনরিবা কয়া অসিদগী কোরোনা থেংনবগী থাজবা ফংলি । লৈবাকশিং অসিগী মীওইশিং চয়োল কয়া মখোয়গী য়ুমশিংদগী থোকখিদে । হায়রিবা লৈবাকশিং অসিগী মীওইশিং সরকারগী নিয়মশিং মপুংফানা ইনবদগী হৌজিক লাইচৎ অসি লাকশিনবগী ফিবমদা লৈরে । ঐখোয়না ঐখোয়গী য়ুমদগী মপান থোক্লোইদবনি । করিগুম্বা ঐখোয়না ঐখোয়গী য়ুমদগী মপান থোক্ত্রবদি ঐখোয় ইশামক কোরোনাদগী কনবা ঙমগনি । মসিগী লাইচৎ অসি শন্দোরকপা ঐখোয়না থিংগদবনি অমসুং লৌনবা অসি থুগাইগদবনি । মরুপশিং, ঐখোয়না পায়খৎলিবা থবকশিং অসিনা কয়া য়াম্না হন্থহনবা ঙমগদগে হায়বা ফিবম অমদা হৌজিক ভারত লৈরি । হৌজিক অসি থবক খুদিংমক য়াম্না চেকশিনগদবা মতমনি । জান হাই তো জাহান হাই হায়বা অদু নহাক নিংশিংগদবনি । মরুপশিং, হৌজিক অসি খাংবা কনবা অমসুং থকশি-খাসি লৈবা মতম অমনি । নহাক্না য়ুমদা লৈবা মতমদা মীয়ামগী য়াইফনবা থবক তৌরিবশিং অমসুং খুদোংথিবা কয়া মায়োক্নরিবশিং য়াইফনবা নহাক্না খনগদবনি । দোক্তরশিং, নর্সশিং, পেরামেদিকেল স্তাফশিং, পেথোলোজিস্তশিং, হোস্পিতালগী থৌমীশিং, এম্বুলেন্স দ্রাইভরশিং, ৱার্দ বোইশিং, সেনিতেসন ৱার্করশিংগী নহাক্না খনগদবনি । লম্বীশিং অমসুং হোস্পিতালশিংগী পাউ লৌরিবা অহিং-নুংথিল নাইদনা থবক তৌরিবা মেদিয়াগী মীওইশিংগী খনগদবনি । চিংনবা লৈতনা থবক তৌরিবা পুলিস ফোর্সগী নহাক্না খনগদবনি । মরুপশিং, লাইচৎ অসিগীদমক কেন্দ্র অমসুং রাজ্য সরকারশিং য়াংনা থবক পায়খৎলি । মীয়ামগী নোংমগী পুন্সিদা খুদোংচাদবা থোকহন্দনবা ঐখোয়না থবক পায়খৎলি । চংদ্রবা য়াদ্রবা পোৎলমশিং লেপ্তনা ফংহন্নবা ঐখোয়না থবক পায়খৎলে । মতম অসিদা লায়রবশিংগী খ্বাইদগী ৱাবা মতম অমা ওইরে । কেন্দ্র অমসুং রাজ্য সরকার, সিবিল সোসাইতিশিং অমসুং ইন্সতিতুসনশিংনা লায়রবশিংগী অৱাবা কোকহন্নবা থবক পায়খৎলি । মরুপশিং, মসিগী লাইচৎ অসি লাকশিন্নবা লৈবাক অসিদা হেন্না ফবা অনা-লায়েংগী খুদোংচাবা ফংহন্নবা কেন্দ্র সরকারনা থবক পায়খৎলি । লৈবাক অসিদা কোরোনাভাইরস লায়েংনবা অমসুং মেদিকেলগী মচাকশিং লৈনবা কেন্দ্র সরকারনা লুপা ক্রোর লিশিং ১৫ কাইথোকলে । রাজ্য সরকারশিংনসু হকশেলগী থবকশিং ফজনা পায়খৎনবা ঐনা হায়জরি । মসিগী লাইচৎ অসিগী লাইওং অমা হেক্ত করিগুম্বা নঙোন্দা থেংনরবদি, দোক্তরশিং তানদনা হিদাক অমতা নহাক্না চারোইদবনি । মসিগী লুরবা তানফম অসিদা সরকার অমসুং লোকেল ওথোরিতিনা হায়বা নহাক্না ইনগনি হায়বা ঐনা থাজবা থম্লি । নুমিৎ ২১নি অথিংবা থম্বা অসি য়াম্না শাংবা মতম অমনি অমসুং মসি নহাক অমসুং নহাক্কী ইমুংগী য়াইফনবনি । নহাক নশামক অমসুং নহাক্কী নুংশিরবা মীওশিং চেকশিল্লু । জয়া হিন্দ !